Poskantoor verhoog stil-stil sy tarieweArgieffoto Die tariefverhoging het op 1 April in werking getree met basiese posdienste wat nou tussen 30c en 70c meer kos. SAPO het glo nie enige verklarings oor die tariefverhogings uitgestuur nie en daar is na bewering geen tariefpamflette in poskantore beskikbaar nie. Gewone klein posstukke se prys het gestyg van R3 na R3,30, mediumgrootte pos van R5,95 na R6,55 en groot posstukke van R7,30 na R8. Die grootste verandering in tariewe is die gewilde econoparcel-opsie wat van R22,80 na R40,90 gestyg het. ŉ Fin24 gebruiker beweer dat SAPO nie sy personeel van die tariefverhoging in kennis gestel het nie, maar volgens SAPO het poskantoorpersoneel ŉ boodskap deur die verkopestelsel ontvang. ŉ Fin24 gebruiker het ook gesê dat die nuwe tariewe nie by poskantore beskikbaar is of maklik aanlyn bekom kan word nie. Johan Kruger, SAPO woordvoerder, het egter gesê dat poskantoorkassiere in kennis gestel sal word waar die tariewe aanlyn gevind kan word sodat hulle vir kliënte die regte inligting kan gee. Fin24